钦定古今图书集成/明伦汇编/宫闱典/第109卷 > 庾龢
## 钦定古今图书集成/明伦汇编/宫闱典/第109卷 > 庾龢

按《晋书庾亮传》：“亮三子龢，字道季，好学有文章。叔父
翼将迁襄阳，龢年十五，以书谏曰：承进据襄阳，耀威
荆楚，且田且戍，渐临河洛。使向化之萌，怀德而附，凶
愚之徒，畏威反善，太平之基，便在于旦夕。昔殷伐鬼
方，三年而克；乐生守齐，遂至历载。今皇庙虽隆，无有
殷之盛；凶羯虽衰，犹丑类有徒。而沔汉之水，无万仞
之固；方城虽峻，无千寻之险。加以运漕供继，有溯流
之艰；征夫勤役，有劳来之叹。若穷寇虑逼，送死一决，
东西互出，首尾俱进，则廪粮有抄截之患，远略乏率
然之势。进退惟思，不见其可。此明暗所共见，贤愚所
共闻，况于临事者乎！愿回师反斾，详择全胜，修城池，
立垒壁，勤耕农，练兵甲。若凶运有极，天亡此卤，则可
泛舟北济，方轨齐进，水陆骋迈，亦不逾旬朔矣。愿详
思远猷，算其可者。”翼甚奇之。升平中，代孔严为丹阳
尹，表除重役六十馀事。太和初，代王恪为中领军。卒
于官。子恒，尚书仆射，赠光禄大夫。